**PROIECT**

**ROMÂNIA**

**JUDEŢUL MUREŞ**

**CONSILIUL LOCAL \_\_\_\_\_**\_

Nr.\_\_\_\_\_\_\_/\_\_\_ .04.2023

**RAPORT DE SPECIALITATE**

Privind modificarea anexei 1 la HCL nr.\_\_\_\_\_\_\_\_\_\_\_ privind avizarea Documentației de delegare temporară - până la finalizarea procedurii de atribuire prin licitație deschisă, a contractului de servicii pentru prestarea activității de colectare separată şi transport separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat, componente ale Serviciului de Salubrizare al Județului Mureș din cadrul Sistemului de Management Integrat al Deșeurilor Municipale Solide din Județul Mureș (SMIDS Mureș), aferentă zonei 2 Târgu Mureș

În urma derulării procedurii de licitație deschisă derulată de Asociația de Dezvoltare Intercomunitară (ADI) „EcolectMureş”, s-a încheiat contractul nr.1676/21.06.2022 privind delegarea gestiunii activităților de colectare și transport a deșeurilor municipale și altor fluxuri de deșeuri, componente ale serviciului de salubrizare alJudețului Mureș - zona 2 Târgu Mureș cu operatorul economic Compania de Salubritate Brantner Veres cu o durată de 5 ani.

În data de 21.06.2022 a fost semnat Contractul de delegare a gestiunii activităţilor de colectare şi transport a deşeurilor municipale şi altor fluxuri de deşeuri, componente ale serviciului de salubrizare al Judeţului Mureş, zona 2 Târgu Mureș, înregistrat sub numărul 1676.

Încă de la începutul perioadei de mobilizare, operatorul nu a reușit să îndeplinească condițiile prevăzute în contract pentru această perioadă, motiv pentru care Ordinul de începere al activităţii aferente Contractului de prestări servicii nr.1676/21.06.2022 a fost emis cu o întârziere de 15 zile, respectiv în data de 04.11.2022.

Pe parcursul derulării contractului, s-au constatat numeroase încălcări ale obligațiilor contractuale asumate de către operatorul de salubritate, fapt pentru care, în temeiul prevederilor art.38.1.2. lit.a din contract, acesta a fost notificat prin adresa nr.4007/21.11.2022 cu privire la aceste aspect, solicitându-i-se ca în termen de 30 de zile să remedieze încălcările contractuale semnalate, în caz contrar, unrmând să devină incidente prevederile art.38.1.2. lit.b din contract potrivit căruia contractul poate fi reziliat.

Deoarece, ADI Ecolect Mureș a constatat că operatorul nu a dat curs notificării de remediere a încălcărilor contractuale, în conformitate cu prevederile art.38.1.2. lit.d din contract, a transmis către operator Notificarea de reziliere nr.4785/29.12.2022.

Ca urmare a Notificării de reziliere nr.4785/29.12.2022 al ADI Ecolect Mures, operatorul de salubrizare Compania de Salubritate Brantner Veres SA va asigura prestarea serviciului de salubrizare 90 de zile conform contractului nr.1676/21.06.2022.

În acest context, în vederea atribuirii unui nou contract de delegare a gestiunii activității de colectare separată şi transport separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat, componente ale Serviciului de Salubrizare al Județului Mureș din cadrul Sistemului de Management Integrat al Deșeurilor Municipale Solide din Județul Mureș (SMIDS Mureș), aferentă zonei 2 Târgu Mureș, conform prevederilor legale în materie, autoritatea publică locală a aprobat studiul de oportunitate pentru delegarea activității de colectare separată şi transport separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat, componente ale Serviciului de Salubrizare al Județului Mureș din cadrul Sistemului de Management Integrat al Deșeurilor Municipale Solide din Județul Mureș (SMIDS Mureș), pentru zona 2 Târgu Mureș, a stabilit gestiunea delegată ca modalitate de operare și administrare a serviciului de salubrizare și procedura de atribuire a contractului de delegare a acestei gestiuni ca fiind licitația deschisă. Durata gestiunii delegate a fost stabilită la 8 (opt) ani.

Luând în considerare prevederile Legii 98/2016 privind achizițiile publice, cu modificările și completările ulterioare, ale OUG nr.98/2017 privind funcţia de control ex ante al procesului de atribuire a contractelor/acordurilor-cadru de achiziţie publică, a contractelor/acordurilor-cadru sectoriale şi a contractelor de concesiune de lucrări şi concesiune de servicii, ale HG nr.419/2018, precum și ale Legii nr.101/2016 privind remediile și căile de atac în materie de atribuire a contractelor de achiziție publică, a contractelor sectoriale și a contractelor de concesiune de lucrări şi concesiune de servicii, precum şi pentru organizarea şi funcţionarea Consiliului Naţional de Soluţionare a Contestaţiilor, cu modificările și completările ulterioare, s-a estimat o durată de 12 luni pentru finalizarea procedurii de licitație deschisă.

După semnarea contractului cu operatorul desemnat câștigător, ordinul de începere a prestării serviciilor se poate emite după expirarea perioadei de mobilizare de 6 luni. În această perioadă noul operator urmează să realizeze achiziția echipamentelor (saci, pubele, containere și autogunoiere) care vor constitui investiții să angajeze personal și să obțină toate autorizațiile necesare funcționării.

Pentru a asigura continuitatea prestării serviciului până la finalizarea procedurii de licitație deschisă și a perioadei de mobilizare, ADI Ecolect Mureș a transmis documentația de atribuire a contractului de delegare temporară – până la finalizarea procedurii de atribuire prin licitație deschisă, a gestiunii activității de colectare separată şi transport separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat, componente ale Serviciului de Salubrizare al Județului Mureș din cadrul Sistemului de Management Integrat al Deșeurilor Municipale Solide din Județul Mureș (SMIDS Mureș), aferentă zonei 2 Târgu Mureș.

Potrivit documentației de atribuire, procedura de atribuire este de negociere fără publicare prealabilă în condițiile prevăzute de art.104 alin.(1) lit. c) din Legea nr.98/2016 privind achizițiile publice ca o măsură absolut necesară, atunci când, din motive de extremă urgenţă, determinate de evenimente care nu puteau fi prevăzute de către autoritatea contractantă, termenele pentru procedurile de licitaţie deschisă nu pot fi respectate.

Luând în considerare prevederile art.104 alin.(4) din Legea 98/2016 potrivit căruia ”autoritatea contractantă nu are dreptul de a stabili în documentele achiziției durata contractului pe o perioadă mai mare decât cea necesară pentru a face faţă situaţiei neprevăzute care a determinat aplicarea procedurii de negociere fără publicarea prealabilă a unui anunţ de participare”, s-a stabilit o durată a delegării de 18 luni (12 luni pentru derularea procedurii de licitație deschisă plus 6 luni perioada de mobilizare necesară operatorului desemnat câștigător în urma finalizării procedurii de licitație deschisă).

Conform prevederilor art.6 alin.(3) din OUG nr.98/2017, cu modificările și completările ulterioare, procedura de negociere fără publicare prealabilă organizată în baza prevederilor art.104 alin.(1) lit.c) din Legea nr.98/2016, cu modificările și completările ulterioare, este exceptată de la controlul ex-ante exercitat de ANAP.

În data de 04.04.2023 după aprobarea în AGA, potrivit deciziei membrilor au fost transmise invitații de participare la 2 operatori de salubrizare cu termen de depunere a ofertelor 06.04.2023.

La acest termen a fost depusă o singură ofertă, comisia de evaluarea a ofertelor a fost obligată să solicite de repetate ori clarificări, atât la documentele de calificare, cât și la oferta tehnică. În urma răspunsurilor formulate de operator, în data de 21.04.2023 comisia a fost nevoită să anuleze procedura, fiind necesară reluarea acesteia. Deoarece în această perioadă nu s-a reușit încheierea unui contract de delegare pentru asigurarea continuității serviciului în zona 2, este necesară reluarea acestuia de urgență.

Se propune în noua documentație modificarea caietului de sarcini, astfel:

* Se modifică modul de prezentare al propunerii tehnice prin simplificarea elementelor de prezentare la nivelul propunerii tehnice;
* Se va prezenta un grafic pe rute în care ofertantul trebuie să completeze strict rutele de colectare și utilajele dispuse pe fiecare flux;
* Se va elimina cerința privind investițiile cu privire la recipientele de colectare deșeuri reziduale, biodeșeuri, reciclabile;
* Operatorul va asigura sacii de colectare pentru fiecare fracție, care vor fi achiziționate lunar;
* Vor fi prezentate două tarife, pe fracția umedă și fracția uscată;

Faţă de considerentele mai sus arătate, propunem spre dezbatere și aprobare, *proiectul de hotărâre privind aprobarea modificării Documentației de atribuire a unui contract de servicii - până la finalizarea procedurii de atribuire prin licitație deschisă, a gestiunii activității de colectare separată şi transport separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat, componente ale Serviciului de Salubrizare al Județului Mureș din cadrul Sistemului de Management Integrat al Deșeurilor Municipale Solide din Județul Mureș (SMIDS Mureș), aferentă zonei 2 Târgu Mureș.*

 *SEMNĂTURA*